Am uffälligschte sind natürlich die riise Pagodas oder Wats (in Khmer)  wo in dr ganze Stadt und uff em Land verteilt sind. Pagodas sind die Buddhistische Kircheareal und glyychzittig s'Deheime vo de Mönch. Zu dene chummi spöter. In dr Mitti vom Pagoda Areal stoot s'eigendliche Gotteshuus. Schöni traditionelli Bautene mit iidrückliche, spitzige, meist gääle Ziegeldächer und villne Süülene. Verziert mit Mystische Tier und Fabelwäse. In China zelebriert me de Leu, in andere Länder de Drache, In kambodscha isch es die 7-Köpfigi Schlange. Si heisst Naga und isch de Halbbrueder und  Erzfeind vom Garuda, e halb Mensch, halb Vogel Kreatur uss dr Hinduistische Sagekultur. Naga kontrolliert de Räge und alles wo mit Wasser zdue hett. In anbetracht desse, dass d'Kambodschaner s'Wasser füre Ryysbau bruuche, handlets sich do um e Mächtigi Kreatur. Die Schlange wird oft in dr traditionelle Architektur aagwändet. Vorwiegend als zur Abgränzig vo ere Stäge oder emne Wäg oder vo ere Brugg. Zrugg zu de Pagodas, umd Pagoda ume stönd denn eifachi Steihüser. Die Steihüser sind d'Unterkunft vo de  Mönche, oder Gmeinschaftsrüüm, Wärkstätt, Notunterkünft, Schueligszimmer, Meditiationsrüüm etc. Das Areal isch vo ere Muure umgä und hett 1 oder mehreri Iigäng. Si isch völlig öffendlich. Lütt ströme iine und uuse, Getränk und ässe wärde verkauft ufem Areal, lütt sitze im Schatte, es Tuktuk wartet uff Kundschft, öpper hett e Hängematte uffghängt und macht e Pfüüsi oder e Paar Mönch sitze uff ere Holzbritsche unter emne Baum. De Lütt isch es au erlaubt im Wat, respektive unter em Wat z'übernachte, oder sogar  zwohne. Ich dängg es chunnt immer e chli uffe Vorsteher drufa.